നെല്കൃഷി വെള്ളക്കെട്ടില് നശിച്ചു എരുമപ്പെട്ടി: കുന്നത്തേരി പാടശേഖരത്തില് 30 ഏക്കര് നെല്കൃഷി വെള്ളത്തില് മുങ്ങി നശിച്ചു. മുണ്ടകന് കൃഷിയുടെ ഭാഗമായി രണ്ടുദിവസം മുന്പ് ഞാറ് നടീല് പൂര്ത്തിയായ നെല്കൃഷിയാണു വെള്ളക്കെട്ടില് മുങ്ങിയത്. മഴ ശക്തിപ്പെട്ടാല് അതിര്ത്തി പ്രദേശങ്ങളായ കടങ്ങോട്, തിരുമറ്റക്കോട് പഞ്ചായത്തുകളുടെ മലയിടുക്കുകളില്നിന്നു വരുന്ന വെള്ളം കടങ്ങോട് പഞ്ചായത്ത് വലിയ സിമന്റ് ചാല് നിര്മിച്ച് ഈ പാടശേഖരത്തിലേക്ക് ഒന്നിച്ചു തുറന്നു വിടുന്നതാണ് ഇങ്ങിനെ മുങ്ങാനുള്ള പ്രധാന കാരണം. അതുപോലെ അധികമായി വരുന്ന വെള്ളം ഒഴുകി റോഡിനു കുറുകെ പോകുന്നതിനാവശ്യമായ കലുങ്കുകളുടെ മുന്നിലുള്ള സ്ഥലങ്ങള് നികത്തിയതും ഈ വെള്ളക്കെട്ടിനു കാരണമായി. അധിക വെള്ളം പോകുന്നതിനു കോണ്ക്രീറ്റ് ചാലുകള് നിര്മിച്ചും ഓവുപാലങ്ങള് തുറന്നു കര്ഷകരെ സംരക്ഷിക്കണമെന്നു കര്ഷ പ്രവര്ത്തകര് ആവശ്യപ്പെട്ടു. പുന്നയൂര്ക്കുളം: പുന്നയൂര്, പുന്നയൂര്ക്കുളം പഞ്ചായത്തുകളിലെ തീരപ്രദേശങ്ങളില് കൃഷിയിറക്കാറുള്ള മുണ്ടകന് കൃഷിക്കാവശ്യമായ ഞാറ് വെള്ളത്തിനടിയിലായി നശിച്ചു. തുടര്ച്ചയായുണ്ടായ മഴവെള്ളം കയറിയാണ് ഞാറ്റുകണ്ടത്തില് വെള്ളം കയറി മുങ്ങി നശിച്ചത്. രണ്ടുപഞ്ചായത്തുകളിലായി 16 ഏക്കറയോളം കൃഷി പണിയാനുള്ള ഞാറുകളാണു നശിച്ചത്. വെള്ളമിറങ്ങി വീണ്ടും വിത്തു വിതച്ച് ഞാറായിട്ട് കൃഷി നടത്തണമെങ്കില് സമയം അതിക്രമിക്കുകയും ഡിസംബറില് വിളവെടുപ്പു നടത്തേണ്ടതുമാണ്. ഡിസംബര് അവസാനത്തോടു കൂടി പുഞ്ചകൃഷിക്ക് ആരംഭം കുറിക്കേണ്ടതുമാണ്. ഇതാണു കര്ഷകരെ ആശങ്കയിലാഴ്ത്തിയിരിക്കുന്നത്.